b'\n_START_ARTICLE_\nVabaduse laulik\n_START_PARAGRAPH_\nVabaduse laulik on Eugen Kapi ooper neljas vaatuses epiloog Paul Rummo libretole. Hilisemates redaktsioonides kasutati ka Juhan S\xc3\xbctiste, Ralf Parve ja Mart Raua luuletusi. Algselt tugevalt propagandistlik-stalinliku, hiljem n\xc3\xb5ukoguliku patriotismi ja t\xc3\xb6\xc3\xb6lisliikumist idealiseeriva sisuga. Algvariant \xc3\xbclistas juunip\xc3\xb6\xc3\xb6ret ja NSV Liidu v\xc3\xb5itu Teises maailmas\xc3\xb5jas. N\xc3\xb5rga ja \xc3\xbclepolitiseeritud faabula k\xc3\xb5rval sisaldab ooper head muusikat. Teose lavastamise eest sai teater 1952. aastal Stalini preemia.\n_START_SECTION_\nAjalugu\n_START_PARAGRAPH_\nEsmaettekanne toimus 22. juulil 1950 Tallinnas, teatris Estonia ja sellega t\xc3\xa4histati Eesti N\xc3\xb5ukogude Liitu inkorporeerimise k\xc3\xbcmnendat aastap\xc3\xa4eva. Peaosi esitasid Tiit Kuusik (Raju), Elsa Maasik v\xc3\xb5i Marta Rungi (Arm) ja Aaro P\xc3\xa4rn v\xc3\xb5i Vootele Veikat (Kaldmaa). Dirigeeris Kirill Raudsepp. Kaarel Irdi lavastatud versioon esietendus Vanemuises 8. novembril 1950. Peaosades esinesid Enn Raa (Raju), Elmar Salulaht (Kaldmaa), Elsa Lamp (Arm), Helend Peep (M\xc3\xa4ger) ja Elo Tamul (Gerda). Dirigeeris Jaan Hargel. Eesti NSV kunstidekaadiks Moskvas detsembris 1956 muudeti faabulat ja redigeeriti v\xc3\xa4lja k\xc3\xb5ik Stalinit \xc3\xbclistavad stseenid. 17. mail 1985 tuli Estonia v\xc3\xa4lja kolmanda redaktsiooniga, mis arvestas tollaseid liberaalseid suundi N\xc3\xb5ukogude Liidu ideoloogilistes t\xc3\xb5ekspidamistes. Suur hulk propagandistlike koorinumbreid k\xc3\xa4rbiti ning loobuti ka juunip\xc3\xb6\xc3\xb6rde ja Teise maailmas\xc3\xb5ja v\xc3\xb5idu idealiseerimisest. Esiplaanile t\xc3\xb5steti luuletaja vabaduse ja kodumaa armastus ning t\xc3\xa4htsustati t\xc3\xb6\xc3\xb6lisliikumist. Uus redaktsioon koosnes kahest vaatusest, proloogist ja epiloogist. Muudatustele vaatamata ei p\xc3\xa4lvinud ooper publiku t\xc3\xa4helepanu.\n_START_SECTION_\nPeamised osad\n_START_PARAGRAPH_\nLuuletaja Juhan Raju (bariton), Kaldma t\xc3\xbctar Arm (sopran), vana bol\xc5\xa1evik Kaldma (bass), Partisan (tenor), Vene madrus (bass), Gru\xc2\xadsiinlane (tenor), \xc3\xbcli\xc3\xb5pilane-korporant M\xc3\xa4ger (tenor), Gerda (metsosopran), M\xc3\xbchl\xc2\xadhausen (bariton).\n_START_SECTION_\nTegevus\n_START_PARAGRAPH_\nTegevus algvariandi j\xc3\xa4rgi toimub 1940\xe2\x80\x931944 Tallinnas ja selle \xc3\xbcmbruses. \xc3\x84sja vanglast vabanenud vana revolutsion\xc3\xa4\xc3\xa4r Kaldma teeb ettevalmistusi 21. juuni t\xc3\xb6\xc3\xb6liste v\xc3\xa4ljaastu\xc2\xadmiseks ja riigip\xc3\xb6\xc3\xb6rdeks. Ta kohtub oma t\xc3\xbctre Armuga, keda pole n\xc3\xa4inud 15 aastat. Arm on l\xc3\xa4hedastes suhetes progressiivse noore luuletaja ja rahva lemmiku Juhan Rajuga. _NEWLINE_Juunis 1941 ootab Arm Rajut kalda\xc3\xa4\xc3\xa4rses metsas. Suurilmadaam Gerda hangib korporant M\xc3\xa4gerile salajasi dokumente, mida naine talle metsas \xc3\xbcle annab. Noorte l\xc3\xb5butsemise ajal kostab pikeerivate lennukite m\xc3\xbcra. Alanud on s\xc3\xb5da. M\xc3\xa4ger on asunud t\xc3\xb6\xc3\xb6le Gestaposse M\xc3\xbchlhauseni juurde. Raju on vangistatud._NEWLINE_\xc3\x9clekuulamisele tuuakse Arm, kellelt n\xc3\xb5utakse andmeid partisanisalga ja Kaldma kohta. Arm keeldub koost\xc3\xb6\xc3\xb6st. Neiu viiakse kokku Gestapos vangis oleva Rajuga. Gerda tegutseb sekret\xc3\xa4rina. Ka Raju ei allu \xc3\xa4hvardustele. Arm v\xc3\xb5ib lahkuda, kuid teda j\xc3\xa4lgitakse, et leida tema abil \xc3\xbcles partisane. Gerda saab \xc3\xbclesandeks luua suhted Rajuga, kuid sellest ei tule midagi v\xc3\xa4lja. _NEWLINE_Rajule tehakse ettepaneku kirjutada ood Hitlerist, millest ta keeldub. M\xc3\xa4ger oma salgaga viib Raju mahalaskmisele, kuid partisanide \xc3\xa4kkr\xc3\xbcnnak vabastab luuletaja. Arm saab surmavalt haavata. N\xc3\xb5u\xc2\xadkogude s\xc3\xb5durid vabastavad Tallinna. Aastaid hiljem meenutab eakas Raju epiloogis m\xc3\xa4lestusm\xc3\xa4rgi juures pioneeridega kohtudes minevikus\xc3\xbcndmusi.\xc2\xa0\n_START_SECTION_\nMuusikalugusid\n_START_PARAGRAPH_\nKoor \xe2\x80\x9eAstugem julgelt ni vennad kui v\xc3\xa4ed\xe2\x80\x9d; Armu aariad \xe2\x80\x9eMiks kukud, mis kuulutad hiline k\xc3\xa4gu\xe2\x80\x9d ja \xe2\x80\x9e\xe2\x80\x9dOma h\xc3\xa4vitatud linnade nimel\xe2\x80\x9d; Raju vanglaaaria \xe2\x80\x9eT\xc3\xb5use mu rahvas\xe2\x80\x9d Virgu mu maa!\xe2\x80\x9d; Raju ja Armu duett \xe2\x80\x9eKui l\xc3\xb5ppeb suvep\xc3\xa4eva viimne vine\xe2\x80\x9d; partisanide koor \xe2\x80\x9eMeie kodumaa \xc3\xbcle on laskunud \xc3\xb6\xc3\xb6\xe2\x80\x9d; Raju ariooso \xe2\x80\x9eKes olin varem\xe2\x80\x9d; piduliste koor \xe2\x80\x9eTulge jaanikutulele\xe2\x80\x9d; ringm\xc3\xa4ngulaul \xe2\x80\x9eOn vaikinud \xc3\xb5htused tuuled\xe2\x80\x9d; punaarmeelaste koor \xe2\x80\x9eKui koidukiir vaevub ja s\xc3\xa4ratab\xe2\x80\x9d.'